
Da li se šesti ajet sure Lukman odnosi na muziku ili na čitanje romana i pripovijetki?


* 
* 
* 
* 
* 
* 
* 

 
Da li se šesti ajet sure Lukman odnosi na muziku ili na čitanje romana i pripovijetki?

Ajet glasi: **“Ima ljudi koji kupuju zaludan govor (lehvul-hadis), da bi, ne znajući, s Allahovog puta odvodili.”** (Lukman, 6.) Imam Taberi veli: “Ovaj se ajet odnosi na sve što odvraća sa Allahovoga puta, a muzika i ***[širk](https://pitajucene.com/search/%C5%A1irk/questions/ "Pretraži pitanja o širku")*** jesu od toga.” (Vidjeti: *Džamiul-bejan*, 22/77.)


Brojni učenjaci iz odabranih generacija smatraju da se pod izrazom “zaludan govor” misli na muziku. Ebu Sahba je pripovijedao: “Na pitanje u vezi s ajetom, Ibn Mes’ud je odgovorio: ’Tako mi Onoga osim Kojeg drugog boga nema, to se odnosi na muziku.’” (Taberi, 21/74/21361, Hakim, 2/411, i Ibnul-Dževzi u djelu *Et-Telbis*, str. 206.  Imam Hakim, Zehebi i Ibnul-Kajjim predanje smatraju ispravnim. Zakletvu: “Tako mi Onoga osim Kojeg drugog boga nema…” Ibn Mes’ud ponovio je tri puta.) Seid b. Džubejr pripovijeda da je Ibn Abbas, radijallahu anhu, ajet tumačio na sljedeći način: “To se odnosi na muziku.” (Taberi, 21/74/21362, Bejheki, u djelima *Šuabul-iman*, 4/278/5097, i *Es-Sunenul-kubra*, 10/373/20987, s dobrim lancem prenosilaca.)


Od Ebu Zabijanovog oca prenosi se da je Džabir ovaj ajet tumačio ovako: “To se odnosi na muziku i slušanje muzike.” (Taberi, 21/75/21364.) Ibn Omer govorio je: “Lehvul-hadis, to je muzika.” (Vidjeti: *Tefsirul-Kurtubi*, 14/52.)


Tumačeći izraz “lehvul-hadis”, Ibn Abbasov učenik Mudžahid rekao je: “Ajet se odnosi na muziku.” (Taberi, 21/75/21366, Ibn Ebu Šejbe, 5/132, Bejheki u djelu *Es-Sunenul-kubra*, 10/380/21020, Ebu Nuajm u djelu *Hil’jetul-evlija*, 3/327/4133, Ibnul-Dževzi u djelu *Et-Telbis*, str. 206. Šejh Albani predanje smatra ispravnim. Vidjeti: *Tahrimu alatit-tareb*, str. 144.)


Brojni drugi učenjaci smatraju da se ovaj ajet odnosi na muziku, između ostalih, sljedeći:  Ikrime, Hasan Basri, Ata, Katade. (Taberi, 21/76/21369, Ibn Ebu Hatim, 9/3096/17525, i 17526, Ibn Kesir, 3/413.)


Imam Taberi naveo je tridesetak predanja, i to s različitim lancima prenosilaca, u kojima stoji da se gornji ajet odnosi na muziku, pjevačice i drugo što je vezano za muziku, a Allah najbolje zna.


Odgovorio: Dr. ***[Safet Kuduzović](https://pitajucene.com/search/Safet+Kuduzovi%C4%87/answers/ "Pretraži odgovore od dr. Safet Kuduzović")***


